ચચ્ચાર નામધારી કુમાર શિવ રામ કિશન (કપિલ શર્મા) આમ બહુ ભાવુક માણસ. ટબુડી છાશ લેવા જાય અને પરણતો આવે એવો ઇમોશનલ. ઉપરથી તેનાં મમ્મી રુક્મિણીબહેને (સુપ્રિયા પાઠક) તેને બાળાગોળી સાથે શીખવેલું કે ‘જો દીકરા, કોઈ છોડીનું દિલ દૂભવવું નહીં અને કોઈનું ઘર ભાંગવું નહીં.’ આ શિખામણને તેણે એવી સિરિયસ્લી લઈ લીધી કે તે ત્રણ-ત્રણ વાર પરણી ગયો. આ ત્રણ પત્નીઓ (મંજરી ફડનિસ, સિમરન કૌર મુંડી અને સઈ લોકુર)ને ખુશ રાખવા તેણે ટ્રિપલ શિફ્ટમાં મહેનત પણ શરૂ કરી દીધી. હવે આ આપણો આદર્શ ભારતીય હીરો એટલે તેને પત્નીઓ ભલે ગમેએટલી હોય, પણ સાચો પ્રેમ તો એક જ. એવી આને એક સાચી પ્રેમિકા દીપિકા (એલી અવરામ) પણ છે અને તેની સાથે ચોથી વારનાં પ્રભુતામાં પગલાં પાડવા પણ ભાઈ રેડી છે.